b'\n_START_ARTICLE_\nKarel Zois\n_START_SECTION_\n\xc5\xbdivljenje in delo\n_START_PARAGRAPH_\nKarel Zois, brat \xc5\xbdige Zoisa, rojen v Ljubljani veletrgovcu M. Zoisu, umrl v Trstu za mo\xc5\xbegansko kapjo, se je \xc5\xa1olal verjetno podobno kot njegovi bratje. Med drugim je bil gotovo na visoki \xc5\xa1oli v Gradcu. K. Zois je bil eden prvih raziskovalcev kranjskega alpskega rastlinstva. Zbral je herbarij z okoli 2100 primerki. V glavnem je \xc5\xbeivel na gradu Brdo pri Kranju in na Javorniku pri Jesenicah. V letih 1785\xe2\x80\x931790 je na Brdu urejal grajski park, sadil doma\xc4\x8da in tuja drevesa ter alpske rastline. Ta nasad je prvi botani\xc4\x8dni vrt na Slovenskem. Zbiral je tudi slovenska imena rastlin. Bil je v stikih s takratnimi pomembnimi evropskimi botaniki. O svojem botani\xc4\x8dnem delu Zois ni ni\xc4\x8desar objavil. Podobno kot \xc5\xbdiga je samo po\xc5\xa1iljal posu\xc5\xa1ene ali \xc5\xbeive rastline znancem, zlasti prijateljema F. X. Wulfnu v Celovec in N. T. Hostu na Dunaj, ki sta jih dolo\xc4\x8dala._NEWLINE_Po njem se imenujeta zoisova zvon\xc4\x8dnica (Campanula zoysii) in zoisova vijolica (Viola zoysii) ter rod tropskih trav Zoysia. Ker je raziskoval alpsko visokogorje je po njem imenovana tudi Zoissova ko\xc4\x8da na Kokrskem sedlu.'